日長三十韻寄趙賓暘
作者：方回
朝代：宋

paragraphs: 栗里淵明徑，榿林子美堂。
亂離容不死，窮乏果何傷。
紅粒炊秈飯，青薹煮菜湯。
甲兵才偃息，城市轉荒凉。
最苦樵蘇貴，曾微藥餌良。
頻仍賒酒飲，卒急賣書償。
敗絮熏還曝，粗絺洗更漿。
炎蒸雖漸迫，寒冷尚宜防。
瀹茗徵甆盞，包梨集紙囊。
頭昏修菊枕，膚汗拭藤床。
困倦成衰懦，疏慵欠激昂。
廄空需馬藁，碓凈缺雞糠。
思慮徒迂闊，營求竟渺茫。
憶兒觀燕乳，懷友聽鶑吭。
守分甘丘壑，逢時付廟廊。
骨骸同朽腐，名字孰芬香。
但握鋤犁柄，終逃鈇鉞鋩。
交遊多豎褐，談話止農桑。
應俗循中道，頤生寶祕方。
鄰僧營藏字，俠士戲球場。
角武焉能往，摛文或可當。
病稀摩詰問，歌類接輿狂。
舉世嘲癡叔，何人識漫郎。
北轅迴朔漠，南棹輟沅湘。
誼氣知猶壯，頹齡懼不遑。
六旬過眼電，萬事滿頤霜。
靜樂非無動，閒遨却似忙。
連苔移巨石，带露數新篁。
天地詩人少，山林夏日長。
此心無別路，一武到羲黄。